《古冢行》
元代·瞿佑

白杨风送棠梨雨，寒食原头哭伥鬼。
马医夏畦有子孙，岁岁犹能来作主。
孤坟三尺掩黄沙，多年白骨久无家。
妖狐穿穴狡兔伏，树死枝枯啼老鸦。
断碑仆地土花碧，当日争挥谀墓笔。
文字摧残读不成，牧儿占作摊钱石。

作者简介：瞿佑（一作祐）（1341－1427）字宗吉，自号存斋，钱塘人。洪武初以荐历宜阳训导、迁周府长史。永乐间以诗祸谪戍保安，洪熙元年放归。著有《香台集》、《乐府遗音》、《剪灯新话》等。